Hansa Bäckerei sluit sy deure - Gemeenskap - Republikein
Tuesday, March 30th, 11:45:28
Hansa Bäckerei sluit sy deure
04 March 2021 | Gemeenskap
Erwin Leuschner – "Ons het alles probeer, maar op die ou einde moes ons die besluit neem om toe te maak. Ons is regtig baie jammer," het mnr. Gerhard Pohl gesê.
Sy broer, mnr. Paul Pohl, het bygevoeg: "Dit is 'n baie emosionele aangeleentheid omdat ons hier grootgeword het."
Die Pohl-broers was dekades saam aan die stuur van dié familiebesigheid. Die Hansa Bäckerei op Swakopmund sluit ná 43 jaar op 30 April sy deure. Die Przybylski Bäckerei maak ook dieselfde tyd sy deure toe.
Daar is talle redes vir die besluit om die besigheid te sluit, wat "al lank voor corona daar was."
Die bakkery sukkel al vir etlike jare met 'n vaardigheidstekort, daar is veral probleme om 'n opvolger te vind.
"Die bakkerybedryf is harde werk. Om in die nag te werk en vroeg op te staan, is deel daarvan. Elke dag begin die werk om middernag en naweke is ook baie arbeidsintensief," het Gerhard gesê.
"Daar is amper geen jongmense wat dié handewerk wil aanleer nie, omdat dit nie meer aantreklik is nie."
Die bestanddele se pryse, energie- en produksiekoste het die afgelope paar jaar gestyg terwyl die aanvraag na die produkte verminder het.
Die Bäckerei het nog voor die Covid-19-pandemie op grootmaat vir hotelle gebak, maar weens die pandemie het dié produksie met amper 50% geval.
"Corona was nie die rede vir ons besluit nie, maar dit het daartoe bygedra," het Gerhard gesê.
Die prysdruk van die supermarkte was ook deurslaggewend. Baie supermarkte het hul eie bakkery.
"Bakkerye ly al jare daaronder. Dit is 'n tendens wat selfs in Europa duidelik word," het Gerhard gesê.
Intussen het baie hotelle al begin om brötchen en croissants self te bak. Daarbenewens is daar ook die invoer van goedkoop goedere uit die buiteland. Die broers probeer al etlike jare om die familiebesigheid te red, maar die opeenhoping van probleme het nou tot hul ondergang bygedra.
Die Hansa Bäckerei is nie net bekend vir hulle verskeidenheid van gebak nie, maar ook vir die kwaliteit van hul produkte.
South West Bakeries (SWB) met drie vennote het die Hansa Bäckerei in 1967 begin. Die Apollo-bakkery op Walvisbaai wat ook intussen gesluit is, was destyds deel daarvan. SWB het in 1969 die Przybylski Bäckerei oorgeneem en in die 70's die Putensen Bäckerei (Café Treff). In 1978 is die Hansa Bäckerei begin en die produksie van al die bakkerye is daarnatoe verskuif.
In daardie jare is produkte vanuit die Hansa Bäckerei aan Rössing Uranium-myn, Uis en Brandberg Wes-myn gelewer. In die tagtigerjare het SWB sowat 140 werknemers in diens gehad. Die Apollo-bakkery moes in 1997 weens ekonomiese redes sluit en Café Treff in 2016. Daar is tans 20 werknemers waarvan die meeste al jare lank in die bedryf werksaam is.
"Ons is persoonlik baie jammer, want met die sluiting gaan baie spesialiskennis, tradisionele resepte, die verskeidenheid brode en koeke, handvaardighede, baie werkplekke, 'n stukkie koskultuur en 'n tradisie van Swakopmund verlore", het Gerhard gesê.